Zuma land Saterdag: 'Almal moet lughawe toe kom' | Netwerk24
Die Suid-Afrikaanse Inkomstediens (SAID) het in die vier dae sedert die staat van inperking vir die koronavirus begin het, belasting van R2,4 miljard terugbetaal.
Zuma land Saterdag: 'Almal moet lughawe toe kom'
Deur Meghan Lawrence 21 Februarie 2020 07:04
Oudpres. Jacob Zuma kom Saterdag in Suid-Afrika aan en almal in die land is welkom om hom op die O.R. Tambo-internasionale lughawe in Kempton Park te gaan verwelkom.
So lui ’n mediaverklaring wat vroeg Vrydagoggend deur die Gautengse Vereniging vir Radikale Ekonomiese Transformasie (RET) en Carl Niehaus op sosiale media gedeel is.
Niehaus, een van Zuma se grootste ondersteuners, werk in die kantoor van Ace Magashule, sekretaris-generaal van die ANC, wat as leiersfiguur van die Zuma-faksie en grootste teenstander van pres. Cyril Ramaphosa in die party beskou word.
“Ons vra dat ondersteuners Saterdagoggend teen 10:00 reeds by die O.R. Tambo-lughawe moet wees. Ons weet natuurlik hoe laat hy land, maar ons mag nie die presiese tyd sê nie omdat dit ’n veiligheidsrisiko is,” het Carl Niehaus by navraag aan Netwerk24 gesê.
Oudpres. Jacob Zuma Foto: Argief, Getty Images
Die RET vra dat “duisende” Suid-Afrikaners Saterdag moet opruk sodat hulle Zuma op die lughawe kan verwelkom.
“Kom ons gee Msholozi (Zuma) ’n dawerende verwelkoming en wys ons afkeur vir die wraaksugtige lasbrief vir sy inhegtenisneming.”
Niehaus sê Zuma sal vanuit Kuba terugkeer nadat hy mediese sorg in dié land ontvang het.
’n Lasbrief vir Zuma se inhegtenisneming is vroeg in Februarie in die hooggeregshof in Pietermaritzburg uitgereik, terwyl Zuma se regspan ook ’n siekbrief by die hof ingedien het oor hoekom hy nie in die hof kan verskyn nie.
Zuma staan tereg op aanklagte van korrupsie wat verband hou met die wapenskandaal van 1999.
Die siekbrief het nie aangedui wat by Zuma gediagnoseer is of watter behandeling hy ontvang nie. Dit lyk ook asof die datum waarop die brief uitgereik is oënskynlik uitgekrap en verander is.
Zuma sal in Mei, wanneer hy weer in die hof verskyn, moet verduidelik waarom hy nie vroeg Februarie in die hof was nie.
WELCOME HOME PRESIDENT JACOB ZUMA!
Tomorrow, Saturday, 22 February 2020, we will be welcoming @PresJGZuma back home. We will gather ar 10:00, tomorrow morning, at OR Tambo International Airport (ORTIA) - International Arrivals. ??? pic.twitter.com/2nV05nQBtl
— Carl Niehaus (@niehaus_carl) February 21, 2020
Meer oor: Oudpres. Jacob Zuma
Malema: ‘Zuma te oud vir die tronk’
ANC kap Niehaus oor Zuma-uitlatings
Foutjie! Zuma nié by staatsrede, twiet parlement